Зэкъуэтыныгъэмрэ зэныбжьэгъугъэмрэ яIэт
Налшык и Къэрал киноконцерт гъэлъэгъуапIэм щекIуэкIащ «Къэ-бэрдей-Балъкъэрым ис лъэпкъхэр» фестивалыр.
Хабзэ дахэ хъуауэ, иужьрей илъэсхэм къызэрагъэпэщ мамырыгъэм, зэныбжьэгъугъэм, зэкъуэтыныгъэм я махуэшхуэхэр. Ахэр хуэунэтIащ республикэм ис лъэпкъхэм яку дэлъ зэныбжьэгъугъэмрэ зэкъуэтыныгъэмрэ гъэбыдэным, пщIэ, нэмыс зэхуащIу, шыIэныгъэ яхэлъу къызэдэгъуэгурыкIуэным, я лъэпкъ щэнхабзэмрэ къадекIуэкI хабзэ дахэхэмрэ адрейхэр хэгъэгъуэзэным.
Къэбэрдей-Балъкъэрым и лъэпкъ щэнхабзэ центрхэм я IуэхущIапIэм и етIуанэ къатым и пэIущIэ пэшым щагъэува Iэнэ берычэтхэм щагъэлъэгъуащ шхыныгъуэ зэмылIэужьыгъуэхэр, IэфIыкIэхэр. Зэхыхьэм кърихьэлIахэм Iэмал яIащ шхыныгъуэхэм я IэфIагъыр зыхуэдэм, лъэпкъ фащэхэм я щхьэхуэныгъэхэм еплъыну.
— Урысейм лъэпкъ зэмылIэужьыгъуэу 200-м, Къэбэрдей-Балъкъэрым 100-м щIигъу щопсэу. ЗэрытщIэщи, къэралым и къулеигъэ нэхъыщхьэр абы ис лъэпкъхэм я зэкъуэтыныгъэмрэ зэныбжьэгъугъэмрэщ. Ди щэнхабзэ зэхыхьэр и щыхьэтщ лъэпкъ псори зэрызэхуэдэм, зэрыфIым, зэрыщапхъэгъэлъагъуэм. Зэкъуэтыныгъэм, дахагъэм я махуэшхуэмкIэ республикэм исхэм сынывохъуэхъу, гуапагъэрэ мамырыгъэрэ фыщымыщIэну си гуапэщ икIи фыкъыхузоджэ ди зэхуаку дэлъ зэныбжьэгъугъэр лIэщIыгъуэкIэрэ хъумэным ди зэфIэкIрэ къарурэ етхьэлIэну, — жиIащ КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм и Iэтащхьэ КIурашын Анзор.
УФ-ми КъБР-ми щэнхабзэмкIэ щIыхь зиIэ я лэжьакIуэ, КъБР-м и Кинематографистхэм я зэгухьэныгъэм, республикэм ЩэнхабзэмкIэ и фондым, «Налшык-НОТР» телекомпанием я унафэщI Вэрокъуэ Владимир фIыщIэ яхуищIащ зэхыхьэр къызэзыгъэпэщахэмрэ абы зыкърезыгъэхьэлIахэмрэ. Вэрокъуэм и псалъэм къыхигъэщащ республикэм и лъэпкъ щэнхабзэ центрхэр нэгъуэщI щIыпIэхэм щыIэхэм куэдкIэ зэрефIэкIыр, ахэр зэрыкъарууфIэр.
— Къэбэрдей-Балъкъэрым и лъэпкъ щэнхабзэ центрхэм щIыналъэм исхэр нэхъри зэкъуагъэувэ, я къафэхэм, я хабзэхэм, я бзэм драгъэхьэх, я фащэхэмрэ шхыныгъуэхэмрэ хагъэгъуазэ. Ахэр зэныбжьэгъугъэм и щапхъэ дахэщ. Лъэпкъ щэнхабзэ центрхэм къызэрагъэпэщ зэхыхьэхэр щIэщыгъуэщ, гъэщIэгъуэнщ, щхьэпэщ. Ди IуэхущIапIэм и жэрдэмкIэ а центрхэр къызэрыунэхуам срогушхуэ икIи срогуфIэ. АдэкIи фефIэкIуэну, дяпэкIи зывужьыну си гуапэщ! — жиIащ Вэрокъуэ Владимир.
Зэхыхьэр ягъэдэхащ республикэр зэрыгушхуэ уэрэджыIакIуэхэмрэ къэфакIуэхэмрэ.
ТЕКIУЖЬ Заретэ.
Сурэтхэр Къарей Элинэ трихащ.
